Музейҙа беҙҙе музей хеҙмәткәрҙәре бик йылы, матур ҡаршы алды. Иң тәүҙә экскурсовод Аслаева Ирина Фәнил ҡыҙы балаларҙы музейҙа үҙеңде нисек тотоу ҡағиҙәләре менән таныштырҙы. Башта экскурсовод “Тәбиғәт” бүлмәһендә хайуандар һәм ҡоштар, балыҡ һөлдәһе, таштар, мамонттың мөгөҙө экспонаттарын күрһәтте. Ирина Фәнил ҡыҙы беҙҙе районыбыҙҙың арҙаҡлы шәхесе Ҡасим ағай Янбаевтың үҙ ҡулдары менән эшләп, музейға тапшырған экспонаттары менән ентекләп таныштырҙы. Ә “Археология һәм этнография” бүлмәһендә балалар халҡыбыҙҙың боронғо эш ҡоралдары, кейем-һалымдары, боронғо аҡсалар, тәңкәләр, ағас һәм еҙ һауыт-һабаларҙы, фотоаппарат, радио, телевизор кеүек экспонаттарҙы иҫтәре китеп ҡарап йөрөнөләр. Балалар экскурсоводҡа үҙҙәрен ҡыҙыҡһындырған һорауҙарҙы күп бирҙеләр, ә Ирина Фәнил ҡыҙы ихлас яуап бирҙе. Боронғо экспонаттарҙы балалар ҡыҙыҡһынып ҡараны. Артабан Ирина Фәнил ҡыҙы беҙҙе “Тарих” бүлмәһенә саҡырҙы. Бында Бөйөк Ватан, Афған һуғышы осоронда ҡулланылған ҡоралдар, автомат, пулемет, тимер хәрби транспорт макеттарын балалар ентекләп, ҙур иғтибар биреп ҡараны. Беҙҙең төркөм малайҙары һуғыш ҡоралдарына мөкиббән булһалар, ҡыҙҙар һалдаттарҙың тимер һауыт-һабаларына һоҡландылар. Шулай уҡ экскурсаводттың һорауҙарына балалар дөрөҫ, тулы яуап ҡайтарҙы. Балалар музейҙың һәр бүлмәһенән ғәжәпләнеп, һоҡланып һәм шатланып-ҡыуанып сыҡты.